section_heading: Početci
paragraph_text: Prvi festival "Vaš šlager sezone" (VŠS) izveden je 6. travnja (Dan oslobođenja Sarajeva) 1967. godine u dvorani Radničkog univerziteta "Đuro Đaković", današnjem Bosanskom kulturnom centru. Idejni tvorac festivala bio je producent i kompozitor zabavne glazbe Esad Arnautalić, a pokretač Televizija Sarajevo. Kako tadašnja Televizija Sarajevo još nije imala vlastite kamere i reportažna kola, natjecateljski program je snimljen filmskom kamerom, a trake je redatelj Muhamed Mehmedović odnosio u Zagreb na montažu, kako bi snimak bio emitiran poslije nekoliko dana iz zagrebačkog televizijskog studija.